እንኳን ለበዓለ ልደቱ በሰላም አደረሳችሁ!
"እነሆ፥ ለሕዝቡ ሁሉ የሚሆን ታላቅ ደስታ የምሥራች እነግራችኋለሁና አትፍሩ፤ ዛሬ በዳዊት ከተማ መድኃኒት እርሱም ክርስቶስ ጌታ የሆነ ተወልዶላችኋልና።"
(ሉቃ. 2፥10-11)
ጌታችንና አዳኛችን ኢየሱስ ክርስቶሰ በተወለደባት በዚያች ሌሊት መንጋቸውን ይጠብቁ ለነበሩ እረኞች የጌታ መልአክ የተናገረው የምሥራች ነው፡፡ የምሥራቹ በጊዜው ለእረኞቹ የተነገረ ቢሆንም መልእክቱ ግን በእረኞቹ ብቻ የሚወሰንና እነርሱን ብቻ የሚመለከት አይደለም፡፡ የምሥራቹ "ለሕዝቡ ሁሉ የሚሆን ታላቅ ደስታ የምሥራች" ተብሏልና ለሰው ዘር ሁሉ የሆነ ታላቅ ደስታና የምሥራች ነው፡፡ የጌታ መወለድ ታላቅ ደስታና የምሥራች የሆነበት ዋናው ምክንያት ከእመቤታችን ከቅድስት ድንግል ማርያም የተወለደው ኢየሱስ የዓለም መድኀኒት፣ እንዲሁም ይመጣል ተብሎ በነቢያት ትንቢት የተነገረለት መሲሕ (ክርስቶስ)መሆኑ ነው፡፡
ዛሬ የልደቱን መታሰቢያ የምንዘክረው መድኀኒት ክርስቶስ በኢትዮጵያውያን አቆጣጠር ከዛሬ 2006 ዓመት በፊት ተወልዷል፡፡ ልደቱን ስናስብ በዋናነት ማተኮር ያለብን ግን በተወለደ ጊዜ የሆነውን ያለፈውን ድርጊት ብቻ ሳይሆን የተወለደበትን ዓላማ ጭምር ሊሆን ይገባዋል፡፡ የተወለደው መድኀኒት ክርስቶስ ነው፡፡ እንዲህም ስንል መድኀኒትነቱ፦ በኃጢአት በሽታ ለታመምንና በሥጋ ሞት ከዚህ ዓለም ሳንለይ መድኀኒቱን ካላገኘን ዘላለማዊ ሞት ለሚጠብቀን ለእኛ ነው፡፡ ታዲያ ከዚህ የሚበልጥ ምን ደስታና የምሥራች አለ?
ምናልባት እርስዎ መድኀኒቱን በዝና ብቻ የሰሙ፣ በየዓመቱ በዓለ ልደቱን በዘልማድ የሚያከብሩና መድኀኒቱን በእምነት ያልተቀበሉ ከሆኑ እግዚአብሔር በመልአኩ በኩል የላከው ይህ ታላቅ ደስታና የምሥራች ወደእርስዎ አልደረሰም ማለት ነው፡፡ በየዓመቱ ልደቱን በመብልና መጠጥ በባህላዊም ጭፈራና ዳናኪራ በራስዎ መንገድ እያከበሩ ክርስቲያን ነኝ ካሉም እጅግ ተሳስተዋል፤ ስለዚህ እባክዎ የምሥራቹን ይስሙና ወደዚህ መድኀኒት ወደኢየሱስ ክርስቶስ ይቅረቡ፤ ኀጢአትዎን ለእርሱ ይናዘዙና ስለእርስዎ በመሰቀሉና በመሞቱ የኃጢአትዎን ዕዳ እንደከፈለልዎ አምነው የኃጢአትዎን ይቅርታ ይቀበሉ፡፡ እንዲያ ካደረጉ የምሥራቹ ወደእርስዎ ደርሷል፤ እርስዎም ተቀብለዉታል ማለት ነው፡፡ በዓለ ልደቱን መዳንዎን እያሰቡ አዳኝዎን እያመሰገኑ እንዲያከብሩ እየተመኘን መልካም የልደት በዓል ይሆንልዎ እንላለን፡፡